b'\n_START_ARTICLE_\nZrakoplovna nesre\xc4\x87a pokraj Zagreba 1976.\n_START_PARAGRAPH_\n10. rujna 1976., Let 476 British Airwaysa, zrakoplov Hawker Siddeley Trident na putu iz Londona prema Istanbulu, sudario se u zraku pokraj Zagreba s Letom 550 Inex-Adria Avioprometa, zrakoplovom Douglas DC-9 na putu iz Splita prema K\xc3\xb6lnu, Zapadnoj Njema\xc4\x8dkoj. Sudar je posljedica pogre\xc5\xa1ke u proceduri zagreba\xc4\x8dkih kontrolora zra\xc4\x8dnog prometa._NEWLINE_Svih 176 ljudi na tim letovima su poginuli, u\xc4\x8diniv\xc5\xa1i to najsmrtonosnijim sudarom zrakoplova u zraku na svijetu do tada. Jedina je to nesre\xc4\x87a sa smrtnim posljedicama koja je zadesila zrakoplov Birish Airwaysa, ujedno i najgora zrakoplovna nesre\xc4\x87a u Hrvatskoj.\n_START_SECTION_\nLetovi\n_START_PARAGRAPH_\nLet 476 British Airwaysa poletio je iz Zra\xc4\x8dne luke London Heathrow prema Zra\xc4\x8dnoj luci Atat\xc3\xbcrk u 08:32 UTC pod oznakom BA476, s 54 putnika i 9 \xc4\x8dlanova posade. Tridentom 3B je upravljao iskusni kapetan, Dennis Tann (ro\xc4\x91en 1932.), koji je u vrijeme nesre\xc4\x87e prikupio 10.781 sat letenja. Pomagali su mu prvi \xc4\x8dasnik Brian Helm i mla\xc4\x91i prvi \xc4\x8dasnik Martin Flint._NEWLINE_Let 550 Inex-Adrije poletio je iz Zra\xc4\x8dne luke Split prema Zra\xc4\x8dnoj luci K\xc3\xb6ln Bonn u 09:48 UTC pod oznakom JP550. Nosio je 108 putnika, uglavnom njema\xc4\x8dkih turista, i 5 \xc4\x8dlanova posade. Zrakoplovom je upravljao kapetan Jo\xc5\xbee Krumpak (ro\xc4\x91en 1925.), iskusni pilot s 10.157 sati letenja i prvi \xc4\x8dasnik Du\xc5\xa1an Ivanu\xc5\xa1. Inex-Adria bila je \xc4\x8darter zrakoplovna tvrtka sa sjedi\xc5\xa1tem u Sloveniji._NEWLINE_Oba leta bila su rutinska sve do pribli\xc5\xbeavanja Zagreb VOR-u.\n_START_SECTION_\nKontrola zra\xc4\x8dnog prometa\n_START_PARAGRAPH_\nSredinom 1970-ih, podru\xc4\x8dje zagreba\xc4\x8dke kontrole zra\xc4\x8dnog prometa bilo je jedno od najprometnijih u Europi usprkos tome \xc5\xa1to ga je nadzirao premalen broj lo\xc5\xa1e opremljenih kontrolora. Zagreb VOR bio je to\xc4\x8dka javljanja za nekoliko pretrpanih zra\xc4\x8dnih ruta izme\xc4\x91u sjeverne Europe i jugoisto\xc4\x8dne Europe, Bliskog istoka i iza. Zra\xc4\x8dni prostor bio je podijeljen po visinama na tri sektora: ni\xc5\xbei sektor ispod 25.000 stopa (7,62 km), srednji sektor izme\xc4\x91u 25.000 i 31.000 stopa (7,62 - 9,45 km) te gornji sektor iznad 31.000 stopa (9,45 km).\n_START_SECTION_\nSu\xc4\x91enje\n_START_PARAGRAPH_\nDo podneva toga dana, svi kontrolori bili su privedeni na ispitivanje. Kasnije su svi pu\xc5\xa1teni osim Tasi\xc4\x87a koji je ostao u pritvoru do su\xc4\x91enja._NEWLINE_Su\xc4\x91enje je zapo\xc4\x8delo 11. travnja 1977. na Okru\xc5\xbenom sudu u Zagrebu (dana\xc5\xa1nji \xc5\xbdupanijski sud). Svi kontrolori bili su optu\xc5\xbeeni po \xc4\x8dlanku 271., stavka 72. Kaznenog zakona Jugoslavije kao "osobe koje ugro\xc5\xbeavaju \xc5\xbeeljezni\xc4\x8dki, pomorski ili zra\xc4\x8dni promet, ugro\xc5\xbeavaju \xc5\xbeivote ljudi i imovinu."_NEWLINE_Tasi\xc4\x87 je jedini progla\xc5\xa1en krivim, stoga je bio osu\xc4\x91en na sedam godina zatvorske kazne. Nakon peticije koju su potpisali kontrolori zra\xc4\x8dnog prometa, odlu\xc4\x8deno je da je Tasi\xc4\x87 upotrebljen kao \xc5\xbertveni jarac, nakon \xc4\x8dega je pu\xc5\xa1ten 29. studenog 1978. Odslu\xc5\xbeio je gotovo dvije godine i tri mjeseca zatvorske kazne.\n_START_SECTION_\nPopularna kultura\n_START_PARAGRAPH_\nGranada TV snimila je 1979. godine film Put prema sudaru, dramatiziranu rekonstrukciju doga\xc4\x91aja koji su doveli do nesre\xc4\x87e u kojoj glumi Antony Sher.'